Trefina Kerrain

**Trefina Kerrain**, ganet e 1987, zo ur stourmerez politikel ha kevredigezhel eus Bro-Dreger.

## Buhez
Ganet e oa e 1987. Tremenet he deus he bugaleaj e Bro-Dreger, e Kamlez hag e Tonkedeg, ha skoliataet eo bet en ur c'hlas divyezhek e Kawan, e skolaj Diwan Plijidi, hag e lise Lannuon, a-raok mont war studioù bredoniezh e Skol-veur Roazhon 2. 

Labouret he deus evel skoazellerez-vuhez hag e ti-kêr Roazhon asambles gant an dilennadez Ana Sohier, e-karg eus ar glad hag eus ar politikerezh yezh, d'ar mare ma veze o prientiñ raktres politikerezh yezh kêr Roazhon evit ar brezhoneg. 

En em staliet e oa e Bro-Dreger e 2019. Goude bezañ labouret e-pad bloavezhioù evel skoazellerez-vuhez evit tud kozh ha tud nammet e oa aet war ar vicher kelennerez brezhoneg e 2023.

## Politikerezh

### Stourmerez evit ar yezh
Brezhonegerez a-vihanik eo. Kroget he doa da stourm gant krouidigezh ar c'henstroll Ai'ta evit broudañ impli ar brezhoneg el lec'hioù foran, e ti-gar Roazhon da skouer. Deuet e oa ivez da vezañ ezelez eus Kuzul sevenadurel Breizh. E 2016 e oa bet e-barzh strollad-barn Prizioù dazont ar brezhoneg. Skrivet he deus pennadoù brezhonek evit ar gelaouenn Pobl Vreizh peurgetket.

### Ezelez eus Unvaniezh Demokratel Breizh ha dilennadez
E 2013 he doa emezelet Trefina Kerrain en UDB. War ar renk e oa bet e 2015 evit an dilennadegoù departamant e anv UDB hag evit an dilennadegoù rannvro e anv Breizh Evel-Just. Etre miz Here 2014 ha miz Here 2016 e oa bet e-karg eus UDB Yaouank asambles gant Victor Gallou, hag aet e oa e-barzh burev politikel ar strollad. E 2016 e oa bet addilennet er burev politikel hag he doa sammet karg ar stummadurioù hag ar preder. E 2017 e oa bet war ar renk e pastell-vro Lannuon evit an dilennadeg kannaded, e anv Breizh Evel-Just c'hoazh. 

E 2020 e oa bet dilennet kuzulierez-kêr e Lannuon, hag anvet da eil-vaerez e-karg eus ar sevenadur, ar glad hag ar brezhoneg. Kuzulierez eo e Lannuon-Treger-Tolpad-Kêrioù ivez, en tu-enep. E 2022 e oa bet war ar renk un eil gwech e pastell-vro Lannuon evit an dilennadegoù kannaded, e anv UDB.

Evel eil-vaerez he doa difennet skol Diwan Lannuon ha miret e vefe daougementet he feurm, ar pezh a oa bet raktreset da gentañ, e 2020. Lakaet he doa al levrig-familh divyezhek e plas  ha labouret evit reiñ anvioù brezhoneg pe brezhoneg-galleg d'an anvioù straed, pe oc'h adimplijout anvioù kozh kavet er c'hadastr, pe o krouiñ implijoù nevez.

E kuzul tolpad-kêrioù Lannuon-Treger Kumuniezh e oa savet meur a wech a-enep raktresoù ar prezidant Joel Le Jeune ha da c'houde Gervais Egault : galvet he doa da nullañ dispignoù bras raktreset evit sevel un hent-tro, ur pont nevez ha palez ar c'hendalc'hoù, evit implijout an arc'hant en ur mod talvoudusoc'h evit ar boblañs, ar vuhez pemdez hag an treuzkemm ekologel . Nullet e voe da c'houde daou eus an tri raktres a oa Trefina Kerrain enebet outo, ar pont hag an hent-tro, met graet e voe memestra palez ar c'hendalc'hioù, evit ur c'houst brasoc'h eget ar pezh a oa bet rakjedet . 

Emañ ivez e-touez an dilennidi o deus komzet (ha kanet) e brezhoneg e kuzul tolpad-kêrioù Lannuon-Treger Kumuniezh.

### Ar stourm evit an treuzdougen e Breizh: "Le train en marche"
Gant Trefina Kerrain ez eus bet aozet teir c'herzhadeg evit difenn an trenioù etre kêrioù Breizh, dindan an anv "Le train en marche" (liamm ebet gant anv bet strollad Emmanuel Macron). Ar gerzhadeg kentañ a oa bet etre An Alre ha Sant-Brieg en hañv 2015, evit goulenn ma vije digoret ul linenn hent-houarn da liammañ Norzh ha Su Breizh dre greiz ar vro en-dro. En hañv 2016 e oa bet aozet un eil kerzhadeg, etre Landerne ha Kemper, evit difenn al linenn gozh a liamm Brest ha Kemper, en arvar abalamour d'an diouer a arc'hant postet evit he derc'hel e ratre. E miz Here 2016 e oa bet aozet an trede, entre Roazhon ha Kastell-Briant, evit difenn al linenn TER (d'ar mare-se e nac'he ar Stad C'hall hag an SNCF arc'hantaouiñ al labourioù) ha goulenn e vije digoret en-dro ul linenn TER etre Roazhon ha Naoned dre Gastellbriant. Etre ha goude ar c'herzhadegoù he deus kendalc'het Trefina Kerrain da zifenn al linennoù houarn evit tud ar vro ha da c'houlenn muioc'h a emrenerezh e Breizh.

## Daveennoù